Livet i byen

Det iscenesatte byliv – hvilket liv er det rigtige liv
Dette indlæg er skrevet som en generel kommentar til tidens debat og stræben efter at finde det rigtige byliv. Indlægget kan også ses som en kommentar til Christoffer Harlangs debatindlæg – ”Klog af skade”. 
I forbindelse med udbygningen af vores byer er interessen og bekymringen for livet i byen vokset – får de nye bydele, Ørestad, Havnestaden, den nye bydel ved Carlsberg og den kommende bydel i Nordhavnen liv i og mellem husene. Livet i byen indgår som en vigtig parameter i vores vurdering af disse nye bydele – de er afgørende for vores opfattelse af, om visionerne er lykkedes.
Man hvad er det for et liv vi ønsker i disse nye bydele? Og hvilket liv ønsker vi at fastholde i de mere historiske dele byen – på byens pladser og i byens parker. Er der et bestemt byliv, som tiden hylder, er der liv, som overses eller ligefrem anses for at være kedeligt og uønsket.
Det moderne byliv søges i stigende grad iscenesat af politikere, planlæggere og arkitekter – i analyser, konkurrenceprogrammer og afhandlinger beskrives ønskerne til ’korrekte’ byliv – der foreslås indrettet særlige ’partyzoner’, historiske bygninger ønskes oplyst om natten, ellers kan de ikke ’forstås’, særlige tiltag gøres for at tiltrække det såkaldte kreative vækstlag, anlæg for alle mulige former for street-life beskrives som nærmest nødvendige. 

Historisk var byens rum i langt højere grad ’nødvendige’ pauser, der muliggjorde det at bo og arbejde i byen. Byens torve og pladser var tidens ’shoppingmalls’ – her solgte de omkringboende bønder og fiskere deres varer, her samledes byens borgere til større offentlige begivenheder. I byens gader og stræder færdedes byens borgere til fods, på cykel, til hest – i sporvogne, busser og biler. De fleste rum var således dimensioneret og indrettet af ’nødvendighed’ – ikke alene som rekreative pauser i byens bygningsmasse. 
De fleste byer har oplevet deres centrale gader transformeret fra byrum med blandet trafik til gågader, stillegader, hvor gående og cyklister har første prioritet – en udvikling ikke mange i dag er kritiske overfor, men ikke desto mindre en udvikling, der mange steder ikke har haft en direkte forskønnende virkning – tværtimod og udbudet af ’tilbud’ er blevet mere og mere ensidigt, med fokus på bestemte grupper af borgere. 
Når der refereres til ’byens liv’, fokuseres der ofte på gågaderne og pladserne i de centrale historiske bydele – i København omtales Strøget, Strædet, Købmagergade og Nyhavn som byrum hvor livet findes - et liv der målt i antallet af mennesker er indiskutabelt, men som byrum virker de ganske nedslidte og overfyldte. Udbudet af butikker virker mere og mere ensidigt – selv gamle velrenommerede dagligvare- og specialbutikker forsvinder, til fordel for tøj, sko og fastfoodbutikker - det hele kan så skylles ned med byens dyreste øl. Er det et byliv og ideal, som de nye bydeles byrum skal måles og vejes i forhold til?
Når livet ’i havnen’ skal omtales og hyldes, beskrives oftest de rekreative tiltag – de steder hvor der kan bades, promeneres og spises is – ikke de steder hvor man som ansat kan nyde synet af vandet. Dette liv er dømt som kedeligt og ikke værdigt til at leves ved vandet.
Som borger ’i byen’ er det af stor betydning, at byen rummer mange forskellige oplevelser og handelsmuligheder, rekreative områder, men også pauser – steder, hvor der intet sker, eller hvor der bare ikke sker så meget - steder hvor man kun møder de ’sædvanlige’.

Nye bydele og dens borgere har brug for og krav på, at vi anerkender disse steder og også betragter bylivet her som ’korrekt’. Livet i ’centeret’ og i den nye bypark udvikles og forbedres ikke af misforståede ’billeder’ og citater fra vores historiske bykerner.

